ปภ.ประสานพื้นที่เร่งช่วยเหลือผู้ประสบวาตภัยในพื้นที่ 12 จังหวัด
กรมป้องกันและบรรเทาสาธารณภัย รายงานมรสุมตะวันตกเฉียงใต้กำลังอ่อนยังคงพัดปกคลุมทะเลอันดามัน ประเทศไทย และอ่าวไทยประกอบกับร่องมรสุมพาดผ่านประเทศเมียนมา ตอนบนภาคเหนือของประเทศ และประเทศลาวตอนบน เข้าสู่หย่อมความกดอากาศต่ำบริเวณประเทศเวียดนามตอนบนและอ่าวตั้งเกี๋ย ทำให้ประเทศไทยมีฝนฟ้าคะนอง ลมกระโชกแรงและมีฝนตกหนักบางแห่งบริเวณภาคเหนือ ภาคกลาง ภาคตะวันออกเฉียงเหนือ ภาคตะวันออกและภาคใต้ ส่งผลให้ระหว่างวันที่ 14 มิถุนายน จนถึงปัจจุบัน (18 มิถุนายน 65) เกิดวาตภัยในพื้น 12 จังหวัด ได้แก่ ลําปาง น่าน สุโขทัย ชัยนาท อุดรธานี หนองบัวลําภู ชัยภูมิ อํานาจเจริญ สุรินทร์ ชลบุรี สุราษฎร์ธานี และตรัง รวม 13 อำเภอ 15 ตำบล 32 หมู่บ้าน บ้านเรือนประชาชนได้รับความเสียหาย 143 หลัง ไม่มีผู้ได้รับบาดเจ็บและเสียชีวิต เบื้องต้นได้ประสานจังหวัด องค์กรปกครองส่วนท้องถิ่นและหน่วยงานที่เกี่ยวข้อง จัดเจ้าหน้าที่ส่งพื้นที่เร่งสำรวจและประเมินความเสียหายเพื่อดำเนินการช่วยเหลือตามระเบียบฯ แล้ว